Rooikruis pleit vir hulp ná KZN-tornado‘n Informele nedersetting lê platgeslaan na die week se storms in KwaZulu-Natal. (Foto: ANA) Die Suid-Afrikaanse Rooikruis het ŉ beroep op die publiek gedoen om te help met sy pogings om diegene wat ná verlede week se tornado in New Hanover, net buite Pietermaritzburg, dakloos gelaat is, te versorg. Lede van die publiek kan items soos kos, toiletware en komberse by onder meer Pick n Pay-winkels aan slagoffers skenk. Ses mense is dood, 20 beseer en honderde mense is haweloos nadat die tornado Donderdag hul huise in puinhope verander het. “Die situasie is hartverskeurend. Mense sit sonder dakke oor hul koppe. Ons het gesien hoe mure omval, heinings weggewaai word en mense se beddens honderde meters van hul huise geval het. Mense is ook geweldig getraumatiseer deur die verlies,” het Mabel Kokektso, die SA Rooikruis se sekretaris-generaal, gesê. Sommige van die slagoffers word steeds in gemeenskapsale gehuisves. ŉ Sopkombuis is sedertdien op die been gebring en komberse, matrasse en kospakkies is versprei in die gebiede wat die ergste geraak word. Vrywilligers gee berading aan diegene wie se familielede gesterf het, of wat hul besittings ná die tornado kwyt is. “Vrywilligers van die Rooikruis het hulle begin help om na hul huise terug te keer en hul lewens te begin herbou ná die afgelope week se verwoesting,” het dr. Michael Charles, hoof van die organisasie in Suider Afrika, gesê.